**Veľká cena SR sľubuje množstvo akcie aj zábavy**

**Orechová Potôň, 1. august 2024 - Vrchol leta znamená pre motoršport aj prípravu na najväčšie a najvýznamnejšie slovenské okruhové podujatie: OMV MaxxMotion Veľká cena Slovenskej republiky preteky automobilov na okruhu (23.-25. augusta).**

Veľká cena SR je stálica na slovenskom pretekárskom nebi a na okruhu SLOVAKIA RING už od roku 2010. Okupuje tradičný záver letných prázdnin a okrem dobrého počasia prináša dávku adrenalínu, napínavých pretekov a zábavy aj za bránami trate.

Diváci sa opäť môžu tešiť na celodennú akciu pretekárskych strojov všemožných tried a seriálov: jazdci a tímy budú bodovať v rámci Stredoeurópskej trofeje FIA (FIA CEZ), ESET Cupu, TCR a pohárových seriálov. Pozrime sa na ne trochu bližšie.

FIA CEZ zahŕňa vozidlá Divízie D4 s triedou GT (napr. GT3), ale aj cestovné vozidlá TCR a prototypy Divízie D5. Ich program je rozdelený do piatkového voľného tréningu, potom v sobotu ráno nasleduje kvalifikácia (9:00) a 25-minútový šprint (12:25). V nedeľu ráno sa potom kvalifikujú do druhých víkendových pretekov (14:00) s letmým štartom.

Novinkou je vytrvalostný seriál TCR European Endurance, pre ktorý je SLOVAKIA RING záverečným podujatím štvordielnej sezóny. Dvoje hodinových pretekov sú naplánovné na sobotu (14.25) aj nedeľu (15:00).

FIA Swift Cup Europe je so svojím formátom jednou z najzábavenšjích foriem pretekania - ako pre jazdcov, tak pre divákov. Nadupané pole identických a ostrých Suzuki Swift sľubuje často boj o každú zákrutu s tromi, či piatimi autami bok po boku a ďalšími v tesnom závese na ich nárazníkoch. Ich preteky sú naplánované na sobotu (11:25) aj nedeľu (16:35). Rovnako zábavný bude seriál Clio Cup (preteky v sobotu o 10:25 a v nedeľu o 13:00).

FIA CEZ Divízia D2 sú zväčša monoposty staršej homologácie Formuly 3, Formuly 4 či Formuly Renault 2.0. Ich preteky uvidíme rovnako v sobotu (13.25) aj v nedeľu (11:30).

Špeciálnou triedou budú preteky cestovných vozidiel s objemom motorov do dvoch litrov (TC-2.0). Na programe v sobotu o 16:00 a v nedeľu o 10:35.

Tradičné hodinové vytrvalostné preteky s výmenou jazdcov zažijeme opäť v sobotu podvečer so štartom o 16:55. Bok po boku odštartujú rovnaké triedy ako v šprintoch D4. Za volantom sa tu ukážu naši známi pretekári Rišo Gonda a Maťo Homola. Nemenej slávni Štofi Rosina či Miro Konôpka sa predvedú aj v šprintoch.

Sprievodný program patrí napríklad leteckej šou s lietadlom Delfín L29, chýbať nebude autogramiáda pretekárov, rôzne detské atrakcie, tiež jazdy na motokárach v špičkovom Slovenskom motokárovom centre, ukážu sa aj veteránisti a samozrejme prístupné bude zoo Malkia Park, či vojenské múzeum.

Ďalšie informácie, ako aj vstupenky nájdete na www.slovakiaring.sk.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. V areáli nájdete tiež off-roadový polygón, Vojenské múzeum a posledným prírastkom je špičkové* ***Slovenské motokárové centrum.***

**GENERÁLNYM REKLAMNÝM PARTNEROM OKUHU SLOVAKIA RING JE OMV SLOVENSKO.**

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |